Din informațiile GSP, juristul CSA a pus astăzi mâna pe telefon și i-a sunat pe oficialii celor de la Electronic Arts România, compania care creează simulatorul FIFA20, cărora le-a transmis că-i va acționa în judecată dacă situația nu se va schimba.

Captură din jocul FIFA20, unde apare palmaresul Stelei în dreptul lui FCSB



Primul contactat a fost Valentin Mazilu, Project Manager la Electronic Arts, care i-a răspuns sec lui Talpan, după ce oficialul stelist a cerut retragerea jocului de pe piață. „Dați-mă în judecată și rezolvăm acolo, că am niște avocați buni! Eu n-am ce să vă spun despre acest subiect. Vorbiți cu compania” , i-a transmis Mazilu lui Talpan, conform informațiilor Gazetei.

Talpan a primit însă promisiunea că în scurt timp va fi sunat de o persoană cu o funcție mult mai înaltă în companie pentru a lămuri subiectul.

Și al doilea apel a fost ratat

După ce au trecut câteva ore și n-a fost contactat de nimeni, Talpan a sunat la secretariatul EA Sports România, însă surpriză... la celălalt capăt al firului se afla o agentă de pază. Juristul a cerut o persoană cu care să vorbească despre partea juridică a jocului, însă fără succes.

„Nu există o persoană cu care să vorbiți. Jocul vine din străinătate. Noi doar testăm jocul. Vă rog să sunați în 15 minute, că vine o fată de la recepție. Eu sunt de la o firmă de pază. Nu vă spun cum mă numesc pentru că nu trebuie să vă dau dumneavoastră numele”, i-a spus femeia lui Talpan, informează sursele GSP.

După alte 20 de minute, juristul CSA a sunat la același număr, însă nu i-a mai răspuns nimeni.

„Credeam că e o farsă când m-a sunat Talpan”

GSP.ro l-a contactat pe Valentin Mazilu, Project Manager la Electronic Arts, care a oferit o reacție oficială în acest caz.

„Cineva de la noi, de la departamentul legal, trebuie să discute cu domnul Talpan. Eu m-am panicat inițial când m-a sunat, credeam că e o farsă. Credeam că glumește, apoi am observat că nu prea a fost așa. Am dat informațiile mai departe și domnul Talpan urmează să fie contactat.

Din câte am înțeles, folosim palmaresul Stelei la FCSB pentru că încă nu s-a dat o decizie definitivă și neatacabilă legată de palmaresul echipei. Eu nu sunt în măsură să vă spun mai multe detalii, dar, din câte știu, dacă decizia va fi definitivă, se va face un update la joc și totul va fi schimbat”, a declarat Valentin Mazilu pentru GSP.ro.

Vezi și:

VIDEO De la FCSB la FIFA20 » Andu a lăsat fotbalul din cauza unei accidentări, iar acum e gamer

AICI ai cele mai interesante statistici + clasamente în timp real din fotbalul intern și internațional!